Tselapedi o ile a thoma go fela a sa lale gae. Mmagauta le yena a fela a sa lale ka ga Lufuno. Lufuno yena di be di mo kgahla ka gore motho wa mogwera wa gagwe o be a leša a sa betodiše. O be a tseba gore Mmagauta ge a boa hoteleng o be a boa a imelwa. Koloi e be e furalela monyako wa ntlo, putu ge e ahlama, ya hlatša dijo tša mehuta ya go tšea gabotse, tša kgwedi ka moka. Ka go realo tshenyagalelo ya dijo e be e sa be gona. Sefularo o ile a se iše go lala malalatle ga Tselapedi hlogong eupša mafelelong a ba a kwa a se sa na le kgotlelelo a botšiša monna wa gagwe. "Wena tatago Mokopu, na matšatšana a go hlaga eng" "O ra ge go hlaga eng, kae mosadi" "O fela o lala ka ntle. Botsebotse o lala kae" "Monna ke selepe o lala a adimilwe." "Gape o a mphotlela. O ra go re ke go naganele eng" "O se fufulelwe mogatšaka. Ditaba di gona ke tla go botša." "Mpotše tšona gonabjale. O thoma go ntlhakahlakanya Tselapedi." "Di sa le ka pitšeng, di tla butšwa ka go solela tšona.?